贈趙參軍滂
作者：賀鑄
朝代：宋

paragraphs: 髯參軍，髯參軍，平昔相好書相聞。
妙兼八法嗤五雲，一字僅課三年勤。
春回玉樹生蘭筋，驊騮氣壓千羸羣。
庾家之雞安足云，君子硯漁而筆耘，桓扇兮羊裙。
奈何不書蘂珠祕錄之真文，寶厨鈿軸緘靈芸。
閬居清絕無世紛，誰其觀者紫陽君。
後日人間偶流落，猶得標題持鍵鑰。